Document ID: /roh_data/filtered/fineweb-2-filterrobots_roh.jsonl.gz/23024

Sche las vischnancas n'augmentian betg lur contribuziuns per l'Ospital regiunal Surselva stoppian ins a partir da l'auter onn quintar cun massivs problems da liquiditad. En il mender cas giess l'ospital il 2026 concurs, uschia l'ospital en in messadi a las vischnancas purtadras.
La vischnanca da Glion ha gia garantì sia cumpart ch'ella vegn a pajar a l'ospital. La summa da 1,2 milliuns francs vegnia a procurar per in deficit en il quint annual da la vischnanca, tge ch'ins stoppia uss budgetar uschia, di Marcus Beer, il president communal da Glion. La suprastanza sco er il parlament han accordà questa summa unanimamain e senza discussiun.
Er il president communal da Trun, Dumeni Tomaschett, manegia che l'ospital regiunal saja fitg impurtant per la Surselva, surtut per ils lieus periferics. Ins n'haja ils davos onns betg scrit cifras cotschnas, uschia che la contribuziun d'in mez milliun francs per Trun saja da relativar.
Raschuns per la sballantscha finanziala
Surtut ils puncts da taxa ch'inditgeschan quant che l'ospital sa facturar a las cassas da malsauns per ils cas ambulants sajan dapi onns memia bass. Uschia scriva l'ospital che la valur dals puncts da taxa actuala, 0,83 francs, na tanschia betg per cuvrir ils custs. Per savair lavurar perdurablamain duess quella valur esser tar 0,98 fin 1,11 francs.
Plinavant han las vischnancas ina cunvegna da prestaziun per la ginecologia, l'assistenza al part e la pediatria. Quai per pudair porscher quels servetschs en la regiun. Per far quai pajan las vischnancas ussa radund 540'000 francs ad onn. A l'ospital manchia dentant radund 600'000 francs en quest sectur.
Bain ch'il chantun è responsabel per il servetsch da sanitad, è quest sectur sutfinanzià. En ils davos tschintg onns hajan ins fatg ina sperdita da var 1,5 milliuns francs.
Ultra da quai è l'enviern passà stà schlet, cunquai ch'i n'ha betg dà tants accidents sin pista, pervia da la pauca naiv.
Laax dumonda explicaziuns
In pau auter vesa quai la suprastanza communala da Laax. Bain che l'Ospital regiunal Surselva na vegnia betg mess en dumonda, veglia ella in pèr respostas da l'ospital avant da decider sur da l'augment da la contribuziun. Franz Gschwend vul savair tge che po en l'avegnir vegnir fatg a Glion, tge ch'ins stoppia midar e reorganisar, sco er tge ch'ins vul effectivamain er far.
L'Ospital regiunal Surselva ha per gronda part il sustegn da las vischnancas, ma da tuttas na survegn ella betg la contribuziun pli auta senza discussiun. Ch'i dovria l'ospital n'è betg dispitaivel, ma co quel duai en il futur vegnir finanzià e tge ch'el duai èn l'avegnir porscher, pudess anc procurar per inqual discrepanza.
La societad d'aczias stuess star sin atgnas chommas
L'Ospital regiunal Surselva è ina societad d'aczias che duess porscher in provediment medicinal da basa en la regiun. Sche quella societad vuless en l'avegnir renovar sia infrastructura, stuess ella en principi far in gudogn. Ma senza gudogn è la societad dependenta d'agid da las vischnancas.
L'Ospital chantunal n'ha betg bajegià per prender si tut ils pazients da las regiuns.
Che la dumonda per pli autas contribuziuns per l'ospital procura per dumondas tar tschertas vischnancas, chapescha il president dal cussegl administrativ da la «Spital regiunal Surselva SA», Thomas Buchli, ma ins stoppia insacura er discurrer da las prestaziuns che l'ospital duai porscher en l'avegnir.
Cifras cotschnas tar ils ospitals regiunals en il Grischun
Tgi che dat in sguard sin il rendaquint 2022 dals ospitals regiunals, vesa quasi mo cifras cotschnas. L'ospital da Tusaun ha fatg in deficit da radund tschintg milliuns francs, l'ospital da Tavau ha fatg ina sperdita da passa 1,4 milliuns francs e la «Flury Stiftung» a Schiers è dar in minus da radund 2,7 milliuns francs. «L'Ospidel Engiadin'Ota» ha gì in deficit da 1,4 milliuns francs, il «Center da sandà Engiadina Bassa», in da 2,1 milliuns francs. Sulet il Center da Sanadad a Savognin ha scrit durant l'onn 2022 in pitschen minus da radund 54'000 francs.
Il mument evaluescha l'ospital intern co ch'el possia daventar pli effizient senza perder qualitad. Quai giaja tar in ospital spert sin donn e gust dal persunal. E la lutga per persunal qualifitgà saja il mument enorma, uschia di Thomas Buchli.